CELEX: 32022R0786
Language: et
Date: 2022-02-10 00:00:00
Title: Komisjoni delegeeritud määrus (EL) 2022/786, 10. veebruar 2022, millega muudetakse komisjoni delegeeritud määrust (EL) 2015/61, millega täiendatakse Euroopa Parlamendi ja nõukogu määrust (EL) nr 575/2013 seoses krediidiasutuste suhtes kohaldatava likviidsuskatte nõudega (EMPs kohaldatav tekst)

20.5.2022   
               
               
                  ET
               
               
                  Euroopa Liidu Teataja
               
               
                  L 141/1
               
            
         KOMISJONI DELEGEERITUD MÄÄRUS (EL) 2022/786,
         10. veebruar 2022,
         millega muudetakse komisjoni delegeeritud määrust (EL) 2015/61, millega täiendatakse Euroopa Parlamendi ja nõukogu määrust (EL) nr 575/2013 seoses krediidiasutuste suhtes kohaldatava likviidsuskatte nõudega
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 26. juuni 2013. aasta määrust (EL) nr 575/2013, mis käsitleb krediidiasutuste suhtes kohaldatavaid usaldatavusnõudeid ja millega muudetakse määrust (EL) nr 648/2012, (1) eriti selle artiklit 460,
         ning arvestades järgmist:
         
                     (1)
                  
                  
                     Komisjoni delegeeritud määrust (EL) 2015/61 (2) tuleks muuta, et pandikirju emiteerivatel krediidiasutustel oleks võimalik paremini täita 30 kalendripäeva pikkuseks stressiperioodiks ette nähtud üldist likviidsuskatte nõuet, mis on sätestatud kõnealuse delegeeritud määruse artikli 4 lõikes 1, ning tagatiste kogumi likviidsusvaru nõuet hoida likviidseid varasid järgneva 180 päeva likviidsete vahendite netoväljavoolu katmiseks, mis on sätestatud Euroopa Parlamendi ja nõukogu direktiivi (EL) 2019/2162 (3) artiklis 16. Lisaks on vaja teha mõned muudatused, et selgitada teatavaid olemasolevaid eeskirju ja viia delegeeritud määruse (EL) 2015/61 tekst kooskõlla määruses (EL) nr 575/2013 ja direktiivis (EL) 2019/2162 sätestatud määratlustega.
                  
               
                     (2)
                  
                  
                     Delegeeritud määruse (EL) 2015/61 artikli 4 lõikes 1 sätestatud üldise likviidsuskatte nõude ja direktiivi (EL) 2019/2162 artiklis 16 sätestatud tagatiste kogumi likviidsusvaru nõude tulemusena on pandikirju emiteerivatel krediidiasutustel kohustus hoida samal 30 kalendripäeva pikkusel perioodil teatavat hulka likviidseid varasid. Samas ei tohiks panna krediidiasutustele kohustust katta sama vahendite väljavool samal perioodil erineva likviidse varaga. Selle kattuvuse kaotamiseks tuleks teha täiendav muudatus üldise likviidsuskatte nõude raames kohaldatavas koormatuse kriteeriumis. Koostoimes sätetega, mis on juba kehtestatud delegeeritud määruse (EL) 2015/61 artikliga 7 ja mida tagatiste kogumisse kuuluvate eraldatud varade suhtes jätkuvalt kohaldatakse, tagatakse selle muudatusega lahendus, kui eraldatud varad vastavad kriteeriumidele, mille alusel neid saab kooskõlas usaldatavusnõuetega käsitada koormamata varadena. Muudatuse tulemusena käsitatakse tagatiste kogumi likviidsusvaruna hoitavaid likviidseid varasid koormamata varadena summa piires, mis võrdub asjaomasest pandikirjade programmist tuleneva likviidsete vahendite netoväljavooluga.
                  
               
                     (3)
                  
                  
                     Mõnes liikmesriigis kohaldatakse pandikirjade emiteerimise erimudeleid, mille õiguslike nõuete kohaselt tuleb pandikirjade emitentidel kaitsta investoreid ja kohaldada direktiivis (EL) 2019/2162 sätestatust rangemaid nõudeid. Pandikirjade emitendid, kelle suhtes selliseid erilisi õiguslikke nõudeid kohaldatakse, tegelevad samasuguse pandikirjade emiteerimisega nagu muud ELi pandikirjade emitendid, mistõttu nende likviidsusrisk on sarnane. Samuti tagatakse nende nõuete kaudu pandikirjade emitentide kaitse kõrge tase, eelkõige kasutades pandikirjade programmide emiteerimisel mittekohustuslikku ületagatust. Samas on kõik nende pandikirjade emitentide varad lisatud tagatiste kogumisse, mistõttu neid käsitatakse koormatuna, mis tähendab, et need ei ole likviidsuskatte nõude likviidsuspuhvri jaoks kättesaadavad ega kõlblikud. Sellises olukorras rikuksid need pandikirjade emitendid määruses (EL) nr 575/2013 ja delegeeritud määruses (EL) 2015/61 sätestatud likviidsuskatte nõuet ning tingimused muutuksid emitentide jaoks ebavõrdseks, kuigi nende usaldatavus on sarnane. Selleks et täita pandikirjade programmi emiteerimisel kohustusliku ja mittekohustusliku ületagatuse nõudeid, peavad need pandikirjade emitendid tegevuslikel põhjustel emiteerima madalama nõudeõiguse järguga võlainstrumente. Nende emitentide üldine likviidsete vahendite netoväljavool ületab emiteeritud pandikirjadest endist tulenevat likviidsete vahendite väljavoolu. Seetõttu tuleks teha veel muudatusi, et lubada konkreetsetel piiratud juhtudel käsitada mittekohustusliku ülekoormatuse nõuete täitmise eesmärgil tagatiste kogumis hoitavaid varasid koormamata varadena. Selleks et tagatiste kogumis hoitavate varade ulatuslikum käsitamine koormamata varadena oleks kooskõlas usaldatavusnõuetega ja likviidsuskatte nõuetega, peaksid pandikirjade emitendid täitma mitu tingimust. Konkreetselt kohaldatakse seda sätet ainult nende pandikirja emitentide suhtes, kes peavad oma riigi õigusnõuetest tulenevalt siduma kõik oma varad emiteeritavate pandikirjadega, kusjuures piirdutakse varadega, mis on vajalikud pandikirja emitendi likviidsete vahendite netoväljavoolu katmiseks.
                  
               
                     (4)
                  
                  
                     Tagatiste kogumi likviidsusvaruna hoitavate likviidsete varade hindamiseks on vaja sätestada rahaks muutmise eeskirjad.
                  
               
                     (5)
                  
                  
                     Võttes arvesse soovitusi, mis Euroopa Pangandusjärelevalve (EBA) esitas 20. detsembri 2013. aasta aruandes, (4) mis koostati määruse (EL) nr 575/2013 artikli 509 lõigete 3 ja 5 kohaselt, tuleks kõik võlakirjad, mille on emiteerinud või mida garanteerivad liikmesriikide keskvalitsused ja keskpangad või mitmepoolsed arengupangad ja rahvusvahelised institutsioonid, määrata 1. tasandi varade hulka. EBA aruandes on empiiriliselt ja kvalitatiivselt analüüsitud, kas selliste võlakirjade likviidsus ja krediidikvaliteet on kõrge või väga kõrge, ning jõutud järeldusele, et Baseli standardite kohaselt on nende võlakirjade likviidsus ja krediidikvaliteet kõrge. Seega tuleks ametlike ekspordikrediidi agentuuride emiteeritud võlakirju käsitada likviidsete ehk 1. tasandi varadena, olenemata asjaomase agentuuri organisatsioonilisest struktuurist.
                  
               
                     (6)
                  
                  
                     Euroopa Parlamendi ja nõukogu määrusega (EL) 2019/2160 (5) on muudetud mõnda pandikirjadest tulenevate riskipositsioonide sooduskohtlemise tingimust, mis on sätestatud määruse (EL) nr 575/2013 artiklis 129. Seepärast tuleks viiteid delegeeritud määruse (EL) 2015/61 samale artiklile vastavalt muuta.
                  
               
                     (7)
                  
                  
                     Seepärast tuleks delegeeritud määrust (EL) 2015/61 vastavalt muuta.
                  
               
                     (8)
                  
                  
                     Käesolevat määrust tuleks kohaldada koostoimes siseriiklike õigusnormidega, millega võetakse üle direktiiv (EL) 2019/2162, ning määrusega (EL) nr 575/2013, nagu seda on muudetud määrusega 2019/2160. Selleks et tagada pandikirjade emiteerimise struktuursete tunnuste uue raamistiku ja sooduskohtlemise muudetud nõuete ühetaoline kohaldamine, peaks käesoleva määruse kohaldamise kuupäev langema kokku kuupäevaga, millest alates liikmesriigid peavad kohaldama direktiivi (EL) 2019/2162 ülevõtmiseks vastuvõetud siseriiklikke õigusnorme, ja määruse (EL) 2019/2160 kohaldamise kuupäevaga,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Delegeeritud määrust (EL) 2015/61 muudetakse järgmiselt:
            
                        1)
                     
                     
                        artiklisse 3 lisatakse punktid 13–16:
                        
                                    „13)
                                 
                                 
                                    „kapitaliturupõhine tehing“ – määruse (EL) nr 575/2013 artikli 192 punktis 3 määratletud kapitaliturupõhine tehing;
                                 
                              
                                    14)
                                 
                                 
                                    „pandikirjade programm“ – Euroopa Parlamendi ja nõukogu direktiivi (EL) 2019/2162 (*1) artikli 3 punktis 2 määratletud pandikirjade programm;
                                 
                              
                                    15)
                                 
                                 
                                    „tagatiste kogum“ – direktiivi (EL) 2019/2162 artikli 3 punktis 3 määratletud tagatiste kogum;
                                 
                              
                                    16)
                                 
                                 
                                    „tagatiste kogumi likviidsusvaru“ – direktiivi (EL) 2019/2162 artikli 16 kohane likviidsusvaru, mis koosneb tagatiste kogumisse kuuluvatest likviidsena käsitatavatest varadest.
                                 
                              
                           (*1)  Euroopa Parlamendi ja nõukogu 27. novembri 2019. aasta direktiiv (EL) 2019/2162, mis käsitleb pandikirjade emiteerimist ja pandikirjade avalikku järelevalvet ning millega muudetakse direktiive 2009/65/EÜ ja 2014/59/EL (ELT L 328, 18.12.2019, lk 29).“;"
                        
                     
                  
                        2)
                     
                     
                        artiklit 7 muudetakse järgmiselt:
                        
                                    a)
                                 
                                 
                                    lisatakse lõiked 2a ja 2b:
                                    
                                       „2a.   Erandina lõikest 2 käsitatakse tagatiste kogumi likviidsusvaruna hoitavaid likviidseid varasid artiklis 4 sätestatud 30 kalendripäeva pikkusel stressiperioodil koormamata varadena summa piires, mis võrdub asjaomasest pandikirjade programmist tuleneva likviidsete vahendite netoväljavooluga, mis on arvutatud käesoleva määruse III jaotise kohaselt, tingimusel et nimetatud varad vastavad kõikidele muudele käesoleva määruse II jaotises sätestatud nõuetele.
                                    
                                    
                                       2b.   Kui tagatiste kogumi likviidsusvaruna hoitavaid likviidseid vahendeid ei käsitata lõike 2a kohaselt koormamata varadena, käsitatakse neid artiklis 4 sätestatud 30 kalendripäeva pikkusel stressiperioodil siiski koormamata varadena, kui on täidetud kõik järgmised tingimused:
                                       
                                                   a)
                                                
                                                
                                                   pandikirja emitent peab siseriikliku õiguse nõuetest tulenevalt siduma kõik oma varad emiteeritavate pandikirjadega,
                                                
                                             
                                                   b)
                                                
                                                
                                                   likviidsed varad on lisatud pandikirja emiteerimisel mittekohustusliku ületagatusena;
                                                
                                             
                                                   c)
                                                
                                                
                                                   likviidsed varad vastavad kõikidele käesoleva määruse II jaotises sätestatud nõuetele;
                                                
                                             
                                                   d)
                                                
                                                
                                                   käesoleva lõike kohaselt koormamata varadena käsitatavate likviidsete varade summa ei ületa likviidsete vahendite netoväljavoolu kogusummat, mis on arvutatud käesoleva määruse III jaotise kohaselt.“;
                                                
                                             
                                 
                              
                                    b)
                                 
                                 
                                    lõiget 4 muudetakse järgmiselt:
                                    
                                                i)
                                             
                                             
                                                punkt g asendatakse järgmisega:
                                                
                                                            „g)
                                                         
                                                         
                                                            mis tahes muu üksus, kes teostab oma peamise majandustegevusena ühte või enamat direktiivi 2013/36/EL I lisas loetletud tegevust.“;
                                                         
                                                      
                                          
                                                ii)
                                             
                                             
                                                lisatakse teine lõik:
                                                „Käesoleva artikli kohaldamisel ei peeta väärtpaberistamise eriotstarbelisi ettevõtjaid ega liikmesriikide ametlikke ekspordikrediidi agentuure kuuluvaks esimese lõigu punktis g osutatud üksuste hulka.“;
                                             
                                          
                              
                  
                        3)
                     
                     
                        artikli 8 lõikesse 4 lisatakse kolmas lõik:
                        „Esimeses lõigus sätestatud nõue loetakse tagatiste kogumi likviidsusvaruna hoitavate likviidsete varade puhul täidetuks, kui krediidiasutus muudab korrapäraselt ja vähemalt kord aastas rahaks sellise osa oma likviidsetest varadest, mis moodustavad piisavalt esindusliku valimi tema tagatiste kogumi likviidsusvaruna hoitavatest varadest, ilma et rahaks muudetavad likviidsed varad peaksid kuuluma likviidsusvarusse.“;
                     
                  
                        4)
                     
                     
                        artikli 10 lõike 1 punkti f muudetakse järgmiselt:
                        
                                    a)
                                 
                                 
                                    alapunktid i ja ii asendatakse järgmisega:
                                    
                                                „i)
                                             
                                             
                                                need on direktiivi (EL) 2019/2162 artikli 3 punktis 1 osutatud pandikirjad või emiteeritud enne 8. juulit 2022 ja vastavad nende emiteerimise ajal kehtinud direktiivi 2009/65/EÜ artikli 52 lõike 4 nõuetele, mistõttu nende suhtes võib kuni lõpptähtajani kohaldada pandikirjadele ette nähtud sooduskohtlemist;
                                             
                                          
                                                ii)
                                             
                                             
                                                tagatiste kogumisse kuuluvad nõuded krediidiasutuste ja investeerimisühingute vastu vastavad määruse (EL) nr 575/2013 artikli 129 lõike 1 punktis c ja lõikes 1a sätestatud tingimustele;“;
                                             
                                          
                              
                                    b)
                                 
                                 
                                    alapunkt iii jäetakse välja;
                                 
                              
                  
                        5)
                     
                     
                        artikli 11 lõiget 1 muudetakse järgmiselt:
                        
                                    a)
                                 
                                 
                                    punkti c muudetakse järgmiselt:
                                    
                                                i)
                                             
                                             
                                                alapunktid i ja ii asendatakse järgmisega:
                                                
                                                            „i)
                                                         
                                                         
                                                            need on direktiivi (EL) 2019/2162 artikli 3 punktis 1 osutatud pandikirjad või emiteeritud enne 8. juulit 2022 ja vastavad nende emiteerimise ajal kehtinud direktiivi 2009/65/EÜ artikli 52 lõike 4 nõuetele, mistõttu nende suhtes võib kuni lõpptähtajani kohaldada pandikirjadele ette nähtud sooduskohtlemist;
                                                         
                                                      
                                                            ii)
                                                         
                                                         
                                                            tagatiste kogumisse kuuluvad nõuded krediidiasutuste ja investeerimisühingute vastu vastavad määruse (EL) nr 575/2013 artikli 129 lõike 1 punktis c ja lõikes 1a sätestatud tingimustele;“;
                                                         
                                                      
                                          
                                                ii)
                                             
                                             
                                                alapunkt iii jäetakse välja;
                                             
                                          
                              
                                    b)
                                 
                                 
                                    punkti d alapunktid iii, iv ja v asendatakse järgmisega:
                                    
                                                „iii)
                                             
                                             
                                                pandikirjad on tagatud selliste ühte või mitut liiki varade kogumiga, mida on kirjeldatud määruse (EL) nr 575/2013 artikli 129 lõike 1 punktides b, d, f ja g. Kui kogum hõlmab kinnisvaraga tagatud laenusid, peavad olema täidetud direktiivi (EL) 2019/2162 artikli 6 lõikes 2, lõike 3 punktis a ja lõikes 5 sätestatud nõuded;
                                             
                                          
                                                iv)
                                             
                                             
                                                tagatiste kogumisse kuuluvad nõuded krediidiasutuste ja investeerimisühingute vastu vastavad määruse (EL) nr 575/2013 artikli 129 lõike 1 punktis c ja lõikes 1a sätestatud tingimustele;
                                             
                                          
                                                v)
                                             
                                             
                                                pandikirjadesse investeeriv krediidiasutus ja emitent täidavad direktiivi (EL) 2019/2162 artiklis 14 sätestatud läbipaistvusnõuet;“;
                                             
                                          
                              
                  
                        6)
                     
                     
                        artikli 12 lõike 1 punkti e muudetakse järgmiselt:
                        
                                    a)
                                 
                                 
                                    alapunkt i asendatakse järgmisega:
                                    
                                                „i)
                                             
                                             
                                                need on direktiivi (EL) 2019/2162 artikli 3 punktis 1 osutatud pandikirjad või emiteeritud enne 8. juulit 2022 ja vastavad nende emiteerimise ajal kehtinud direktiivi 2009/65/EÜ artikli 52 lõike 4 nõuetele, mistõttu nende suhtes võib kuni lõpptähtajani kohaldada pandikirjadele ette nähtud usaldatavusnõudeid;“;
                                             
                                          
                              
                                    b)
                                 
                                 
                                    alapunktid ii ja iii jäetakse välja;
                                 
                              
                  
                        7)
                     
                     
                        artikli 28 lõiget 3 muudetakse järgmiselt:
                        
                                    a)
                                 
                                 
                                    esimese lõigu sissejuhatav osa asendatakse järgmisega:
                                    „Krediidiasutused korrutavad väärtpaberite kaudu finantseerimise tehingutest ja kapitaliturupõhistest tehingutest tulenevad kohustused, mis tähtaeguvad 30 kalendripäeva jooksul:“;
                                 
                              
                                    b)
                                 
                                 
                                    teise lõigu esimene lause asendatakse järgmisega:
                                    „Erandina esimesest lõigust on juhul, kui väärtpaberite kaudu finantseerimise tehingu või kapitaliturupõhise tehingu vastaspool on krediidiasutuse kodukeskpank, vahendite väljavoolu määr 0 %.“;
                                 
                              
                                    c)
                                 
                                 
                                    kolmas lõik asendatakse järgmisega:
                                    „Erandina esimesest lõigust on muidu esimese lõigu kohaselt 25 %st kõrgema vahendite väljavoolu määra kohaldamist nõudvate väärtpaberite kaudu finantseerimise tehingute või kapitaliturupõhiste tehingute puhul vahendite väljavoolu määr 25 %, juhul kui tehingu vastaspool on võrdne vastaspool.“;
                                 
                              
                  
                        8)
                     
                     
                        artiklit 32 muudetakse järgmiselt:
                        
                                    a)
                                 
                                 
                                    lõike 3 punkti b sissejuhatav osa asendatakse järgmisega:
                                    
                                                „b)
                                             
                                             
                                                väärtpaberite kaudu finantseerimise tehingutest ja kapitaliturupõhistest tehingutest tulenevad rahalised nõuded, mille järelejäänud tähtaeg ei ole pikem kui 30 kalendripäeva, korrutatakse:“;
                                             
                                          
                              
                                    b)
                                 
                                 
                                    lõike 4 esimene lause asendatakse järgmisega:
                                    „Lõike 3 punkti a ei kohaldata rahaliste nõuete suhtes, mis tulenevad tagatud väärtpaberite kaudu finantseerimise tehingutest ja kapitaliturupõhistest tehingutest, mis on tagatud likviidsete varadega vastavalt II jaotisele, nagu on osutatud lõike 3 punktis b.“
                                 
                              
                  
         
            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 8. juulist 2022.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 10. veebruar 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 176, 27.6.2013, lk 1.
         
            (2)  Komisjoni 10. oktoobri 2014. aasta delegeeritud määrus (EL) 2015/61, millega täiendatakse Euroopa Parlamendi ja nõukogu määrust (EL) nr 575/2013 seoses krediidiasutuste suhtes kohaldatava likviidsuskatte nõudega (ELT L 11, 17.1.2015, lk 1).
         
            (3)  Euroopa Parlamendi ja nõukogu 27. novembri 2019. aasta direktiiv (EL) 2019/2162, mis käsitleb pandikirjade emiteerimist ja pandikirjade avalikku järelevalvet ning millega muudetakse direktiive 2009/65/EÜ ja 2014/59/EL (ELT L 328, 18.12.2019, lk 29).
         
            (4)  EBA 20. detsembri 2013. aasta aruanne väga kõrge ja kõrge krediidikvaliteediga likviidsete varade asjakohaste ühtsete määratluste ning likviidsete varadega seotud tegevusnõuete kohta vastavalt kapitalinõuete määruse artikli 509 lõigetele 3 ja 5.
         
            (5)  Euroopa Parlamendi ja nõukogu 27. novembri 2019. aasta määrus (EL) 2019/2160, millega muudetakse määrust (EL) nr 575/2013 pandikirjadest tulenevate riskipositsioonide osas (ELT L 328, 18.12.2019, lk 1).